MALAYSIA AIRLINES LANCAR PENERBANGAN TERUS DUA KALI SEMINGGU KL-YOGYAKARTA JAKARTA : Malaysia Airlines melancarkan penerbangan terus dua kali seminggu yang baharu antara Kuala Lumpur (KUL) dan Yogyakarta, Indonesia pada Rabu dan Ahad. Penerbangan MH857 berlepas dari KUL ke Yogyakarta pada 5.40 petang Rabu dan penerbangan MH856 berlepas dari Yogyakarta ke KUL pada 8.30 malam, dikendalikan oleh pesawat Boeing 737-800 dengan 160 tempat duduk, menurut syarikat penerbangan itu dalam kenyataan. Perkhidmatan baharu itu merupakan strategi pengembangan rangkaiannya, menjadikan rangkaian sedia ada di Indonesia kepada enam bandar, termasuk Jakarta, Denpasar, Surabaya, Medan dan Pekan baru. Ketua Pegawai Eksekutif Kumpulan Malaysia Aviation Group Kapten Izham Ismail berkata perkhidmatan baharu itu akan memenuhi keperluan pelancong perniagaan dan percutian serta mengukuhkan bahagian umrah dan haji di rantau ini. Beliau berkata langkah itu juga akan menggalakkan pertumbuhan ekonomi serta meningkatkan perniagaan dan perdagangan antara kedua-dua negara dan meletakkan syarikat penerbangan pada kedudukan kukuh untuk mencecah lebih 82 peratus daripada kapasiti sebelum pandemik. "Operasi kami di Indonesia adalah positif dengan kapasiti semasa sebanyak 70 peratus daripada paras sebelum pandemik," katanya. Tambang penerbangan pergi balik Malaysia Airlines dari KUL ke Yogyakarta bermula daripada RM1,255. SUMBER: BERNAMA | 03 NOVEMBER 2022